NINTENDO กำลังโตระเบิด
หากพูดถึงเครื่องเล่นเกม.. หลายคนคงเอ่ยถึง PlayStation  แต่มีอีกบริษัทหนึ่งที่ชื่อ Nintendo ผู้คิดค้นเกม Mario และ ผู้ผลิต Game Boy ที่เราคุ้นเคยสมัยเด็กๆ หลายคนคิดว่าบริษัทนี้กำลังถดถอยลง แต่จริงๆ แล้ว Nintendo กำลังโตระเบิด..  ปัจจุบัน บริษัท Nintendo มีมูลค่า 1.56 ล้านล้านบาท  ใหญ่กว่าทุกบริษัทในตลาดหลักทรัพย์ประเทศไทย..  แล้วทำไม Nintendo ยังไม่หายไปไหน? ลงทุนแมนจะเล่าให้ฟัง
18 ก.ค. 2562

NINTENDO กำลังโตระเบิด / โดย ลงทุนแมน
หากพูดถึงเครื่องเล่นเกม..
หลายคนคงเอ่ยถึง PlayStation
แต่มีอีกบริษัทหนึ่งที่ชื่อ Nintendo ผู้คิดค้นเกม Mario และ ผู้ผลิต Game Boy ที่เราคุ้นเคยสมัยเด็กๆ หลายคนคิดว่าบริษัทนี้กำลังถดถอยลง
แต่จริงๆ แล้ว Nintendo กำลังโตระเบิด..
ปัจจุบัน บริษัท Nintendo มีมูลค่า 1.56 ล้านล้านบาท 
ใหญ่กว่าทุกบริษัทในตลาดหลักทรัพย์ประเทศไทย..
แล้วทำไม Nintendo ยังไม่หายไปไหน?
ลงทุนแมนจะเล่าให้ฟัง
หลายคนยังไม่รู้ว่า ตอนนี้ ตลาดเกมมือถือ เป็นตลาดที่ใหญ่สุดในโลก
รายได้ทุกๆ 100 บาท ในธุรกิจเกมทั่วโลกจะกระจายไปยัง
ธุรกิจเกมมือถือ 54 บาท
ธุรกิจเกม PC 24 บาท
และ ธุรกิจเกมคอนโซล 22 บาท
เมื่อเทียบกับ 7 ปีก่อน ธุรกิจเกมคอนโซลยังครองส่วนแบ่งมากสุดถึงกว่า 45%
เรื่องนี้ส่งผลให้หลายค่ายเกมยักษ์ใหญ่เริ่มหาพันธมิตรเพื่อก้าวให้ทันกับการเปลี่ยนแปลง
Sony เจ้าของ PlayStation ประกาศเป็นพันธมิตรกับ Microsoft เพื่อพัฒนาแพลตฟอร์มเล่นเกมบนคลาวด์ร่วมกัน
ดูเหมือนว่าทุกคนกำลังจะมุ่งไปยังทิศทางเล่นเกมจากเครื่องไหนก็ได้ โดยเฉพาะในโทรศัพท์มือถือ
แต่สำหรับบริษัท Nintendo.. 
บริษัทกลับประกาศเปิดตัวเครื่องเล่นเกมพกพา 
Nintendo Switch Lite ที่มีราคาถูกลงกว่ารุ่นปกติ
หรือ Nintendo Switch รุ่นปกติขายไม่ดี ถึงต้องออกรุ่นใหม่?
คำตอบก็อาจจะไม่ใช่ เพราะว่า..
Nintendo Switch เปิดตัวตั้งแต่มีนาคม ปี 2017
จากตัวเลขล่าสุด ยอดขายของ Nintendo Switch จนถึง มีนาคม ปี 2019 รวม 2 ปี 
เป็นจำนวน 34.74 ล้านเครื่อง เท่ากับครึ่งหนึ่งของจำนวนประชากรประเทศไทย..
โดยเฉลี่ยแล้ว Switch มีราคาเครื่องละประมาณ 10,000 บาท เมื่อคูณแล้วก็แปลว่า Nintendo ได้เงินจากการขายเครื่องนี้สูงถึง 340,000 ล้านบาท
นอกจากนี้บริษัทยังขายเกมบน Nintendo Switch ได้มากถึง 187.52 ล้านยูนิต
หมายความว่า เจ้าของ Nintendo Switch 1 คน มีเกมบนเครื่องเฉลี่ย 5 เกม
และเชื่อหรือไม่ว่า.. 
ป้อมปราการทางธุรกิจของ Nintendo ก็อาจไม่ใช่ใครที่ไหนแต่คือ เกมที่ Nintendo สร้างเองกับมืออย่าง Mario หรือ Zelda
เรามาดูเกมขายดีสุดบนเครื่องเล่นแต่ละรุ่น
New Super Mario Bros. 30.80 ล้านยูนิตบน Nintendo DS
Mario Kart 7 18.26 ล้านยูนิตบน Nintendo 3DS
Mario Kart 8 Deluxe 16.67 ล้านยูนิตบน Nintendo Switch
ทั้งหมดนี้ เราก็อาจสรุปได้ว่า หากบริษัทสามารถผลิตเกมที่ทำให้ผู้เล่นอยากเล่นได้เรื่อยๆ
คอนโซล Nintendo ก็ยังขายได้ต่อไป
และ Nintendo Switch Lite ที่กำลังออกวางขาย เป็นการขยายฐานผู้เล่นโดยเจาะตลาดเกิดใหม่ในราคาที่เข้าถึงได้ง่ายขึ้น
สำหรับยอดขายจำนวนเกม.. บริษัทสามารถมีกำไรเพิ่มเติมได้ในทันที เพราะต้นทุนการผลิตเกมเกิดขึ้นครั้งเดียวแต่นำมาขายได้ตลอด
ยิ่งบริษัทขายเกมได้มาก 
บริษัทก็จะยิ่งมีกำไรมากขึ้นไปอีก
แล้วที่ผ่านมาผลประกอบการบริษัท Nintendo เติบโตดีขนาดไหน
ปี 2016 รายได้ 1.4 แสนล้านบาท กำไร 3.0 หมื่นล้านบาท
ปี 2017 รายได้ 3.0 แสนล้านบาท กำไร 4.0 หมื่นล้านบาท
ปี 2018 รายได้ 3.4 แสนล้านบาท กำไร 5.5 หมื่นล้านบาท
รายได้เติบโตเฉลี่ย 56% และกำไรเติบโตเฉลี่ย 35% ต่อปี
โดยเป็นสัดส่วนรายได้มาจาก
ประเทศสหรัฐอเมริกา 44%
ประเทศญี่ปุ่น 22%
ประเทศในโซนยุโรป 25%
และอื่นๆ อีก 9%
แสดงให้เห็นว่าแบรนด์ Nintendo กระจายธุรกิจไปทั่วทุกมุมโลก นอกจากนี้ Nintendo กำลังจะตีตลาดประเทศจีนโดยมี Tencent เป็นผู้แทนจำหน่าย..
ทั้งหมดนี้ถูกสะท้อนออกมาเป็นมูลค่าบริษัท Nintendo ที่สูงถึง 1.56 ล้านล้านบาท
ในขณะที่ คนทั่วโลกกำลังลุ้นว่าเทคโนโลยีเกมสตรีมมิงจะประสบความสำเร็จขนาดไหน
Nintendo กลับต่างออกไป และเลือกที่จะเดินตามทางของตัวเอง..
“โปรดเข้าใจ..
ผมไม่ได้พยายามจะบอกว่าเทคโนโลยีไม่สำคัญ
แต่ถ้าเรามัวแต่สนใจมัน
เราจะไม่มีวันประสบความสำเร็จ”
กล่าวโดย Satoru Iwata อดีตประธานบริษัท Nintendo
----------------------
อ่านลงทุนแมนสนุกขึ้น
อ่านในแอป Blockdit
โหลดที่ 
----------------------
References
-
-
-
-